Golden Gate-ongeluk word ondersoekDie bus wat op 19 Augustus 2016 in die Golden Gate-natuurreservaat in die Vrystaat gerol het Foto: Via @kopereend / Twitter ŉ Span kenners wat ongelukstoneelrekonstruksie kan doen, is ontbied om die weermagbusongeluk in die Golden Gate-natuurreservaat in die Vrystaat te ondersoek wat die lewe van 11 vroue geëis het. “Die presiese oorsaak van die ongeluk is nog nie bevestig nie. Ondersoekbeamptes is op die toneel,” het Simon Zwane, woordvoerder van die padverkeersbestuurskorporasie (RTMC) gesê. Maroela Media het vroeër berig nege vroue is dood toe die bus teen ŉ steilte afgerol het op die R712. Nog twee vroue is in die hospitaal dood. Hillary Mophethe, provinsiale woordvoerder van die departement van polisie, paaie en vervoer, het bevestig 42 persone was op die bus – 40 vroue en twee mans. Almal is na bewering personeellede van die Suid-Afrikaanse Nasionale Weermag. Lees alle vorige berigte oor die Golden Gate-busongeluk op Maroela Media.